ระเบียบกระทรวงแรงงานและสวัสดิการสังคม ว่าด้วยการขออนุญาตและการอนุญาตพาลูกจ้างไปทำงานในต่างประเทศ พ.ศ. 2538
ระเบียบกระทรวงแรงงานและสวัสดิการสังคม
ระเบียบกระทรวงแรงงานและสวัสดิการสังคม
ว่าด้วยการขออนุญาตและการอนุญาตพาลูกจ้างไปทำงานในต่างประเทศ
พ.ศ. ๒๕๓๘[๑]
 

โดยที่มาตรา ๔๙
แห่งพระราชบัญญัติจัดหางานและคุ้มครองคนหางาน พ.ศ. ๒๕๒๘ บัญญัติให้การขออนุญาต
และการอนุญาตพาลูกจ้างไปทำงานในต่างประเทศเป็นไปตามระเบียบที่รัฐมนตรีกำหนด
อาศัยอำนาจตามความในมาตรา ๕ แห่งพระราชบัญญัติจัดหางานและคุ้มครองคนหางาน พ.ศ.
๒๕๒๘ แก้ไขเพิ่มเติมโดยพระราชบัญญัติจัดหางานและคุ้มครองคนหางาน (ฉบับที่ ๒) พ.ศ.
๒๕๓๗ รัฐมนตรีว่าการกระทรวงแรงงานและสวัสดิการสังคม จึงวางระเบียบไว้ ดังต่อไปนี้

ข้อ ๑
ระเบียบนี้เรียกว่า ระเบียบกระทรวงแรงงานและสวัสดิการสังคม ว่าด้วยการขออนุญาตและการอนุญาตพาลูกจ้างไปทำงานในต่างประเทศ
พ.ศ. ๒๕๓๘

ข้อ ๒
ระเบียบนี้ให้ใช้บังคับตั้งแต่วันถัดจากวันประกาศเป็นต้นไป

ข้อ ๓
ให้ยกเลิกระเบียบกระทรวงมหาดไทยว่าด้วยการขออนุญาต และการอนุญาตพาลูกจ้างไปทำงานในต่างประเทศ
พ.ศ. ๒๕๒๙

ข้อ ๔
นายจ้างที่ประสงค์จะขออนุญาตพาลูกจ้างไปทำงานในต่างประเทศ ให้ยื่นคำขอตามแบบ
จง.๒๓ ท้ายระเบียบนี้ พร้อมด้วยหลักฐานตามที่ระบุไว้ในแบบดังกล่าว

ข้อ ๕
การยื่นคำขอตามข้อ ๔ นายจ้างที่มีสำนักงานในกรุงเทพมหานคร ให้ยื่นคำขอ ณ
กรมการจัดหางาน นายจ้างที่มีสำนักงานในจังหวัดอื่นให้ยื่นคำขอ ณ สำนักงานจัดหางานจังหวัดนั้น

ข้อ ๖
ในกรณีจัดหางานจังหวัด ได้รับคำขอพร้อมหลักฐานตามข้อ ๔ ให้จัดหางานจังหวัดนั้นทำความเห็นเสนอให้อธิบดีกรมการจัดหางานหรือผู้ซึ่งอธิบดีกรมการจัดหางานมอบหมายพิจารณา
ภายในสิบวันนับแต่วันที่ได้รับคำขอ

ข้อ ๗
ให้อธิบดีกรมการจัดหางานหรือผู้ซึ่งอธิบดีกรมการจัดหางานมอบหมายพิจารณาออกหนังสืออนุญาตหรือไม่อนุญาตพร้อมด้วยเหตุผลให้แก่ผู้ยื่นคำขอทราบภายในสิบห้าวันนับแต่วันที่ได้รับคำขอซึ่งมีรายละเอียดถูกต้องและครบถ้วน
การอนุญาตตามวรรคหนึ่ง
ผู้อนุญาตจะกำหนดเงื่อนไขให้ผู้ขออนุญาตปฏิบัติไว้ในหนังสืออนุญาตก็ได้

ข้อ ๘
คำขอที่ยื่นไว้แล้วตามระเบียบกระทรวงมหาดไทย ว่าด้วยการขออนุญาตและการอนุญาตพาลูกจ้างไปทำงานในต่างประเทศ
พ.ศ. ๒๕๒๙ ก่อนวันที่ระเบียบนี้ใช้บังคับ ให้ถือว่าเป็นคำขอตามระเบียบนี้


ประกาศ ณ วันที่ ๘ มีนาคม พ.ศ. ๒๕๓๘
สมพงษ์ อมรวิวัฒน์
รัฐมนตรีว่าการกระทรวงแรงงานและสวัสดิการสังคม
[เอกสารแนบท้าย]

๑. คำขออนุญาตพาลูกจ้างไปทำงานในต่างประเทศ (แบบ จง. ๒๓)

(ดูข้อมูลจากภาพกฎหมาย)









โชติกานต์/ปรับปรุง
๒ มิถุนายน ๒๕๖๐







[๑] ราชกิจจานุเบกษา เล่ม ๑๑๒/ตอนพิเศษ ๑๐ ง/หน้า ๒๗/๒๙ มีนาคม ๒๕๓๘